



Art digital
El Consorci de Museus presenta la major exposició d’art digital a la Comunitat Valenciana
La biennal d’art digital The Wrong s’instal·la en territori valencià de la mà del Consorci de Museus, amb més de 420 obres d’art digitals de 132 artistes internacionals, distribuïdes en més de 20 institucions culturals
El nostre territori es el epicentre d’un esdeveniment internacional que es gaudirà simultàniament en més de 100 ubicacions per tot el món, a partir del pròxim divendres, 1 de novembre
Per primera vegada The Wrong té una seu principal al Centre del Carme Cultura Contemporània amb l’exposició ‘Epicentre’
València (30.10.19). El Consorci de Museus presenta la major exposició d’art digital al territori valencià: The Wrong, de l’1 de novembre a l’1 de març de 2020.
The Wrong - New Digital Art Biennale és un esdeveniment global amb l’objectiu de nodrir la cultura digital de hui. La seua missió és crear, promoure i impulsar l’art digital contemporani amb visió de futur oferint una selecció àmplia d’obres d’art digitals, que abasta els artistes, els comissaris i les institucions de l’escena de la cultura digital actual.
The Wrong és un esdeveniment que se celebra a escala mundial i simultàniament en diferents espais tant virtuals com físics. La part virtual ocorre en Internet, en pavellons: espais virtuals seleccionats en qualsevol mitjà accessible en línia on s’exhibeixen obres d’art seleccionades. La part física ocorre en ambaixades: institucions, espais d’art, galeries i espais d’artistes en ciutats de tot el món. 
Amb el suport del Consorci de Museus, The Wrong s’instal·la per primera vegada al nostre territori, amb l’exposició ‘Epicentre’, que tindrà la seu principal al Centre del Carme Cultura Contemporània de València a més d’altres localitats valencianes.
‘Epicentre’ reuneix més de 420 obres d’art digitals de 132 artistes internacionals, distribuïdes en més de 20 institucions culturals. Així, a més de la mostra al Centre del Carme, les obres es troben distribuïdes per diferents centres museístics de les poblacions d’Alcoi, Aldaia, Alacant, Almenara, Benetússer, Benicarló, Castelló, Chelva, el Campello, Elx, les Coves de Vinromà, Macastre, Orihuela, Potries, Sant Joan d’Alacant, Sant Mateu, Vallada, Vilafamés, Vilafranca i Villanueva de Castellón.
La manera d’accedir a les obres és a través d’encaminadors que es distribueixen per diferents punts dels centres culturals, dispositius desenvolupats per a mostrar art digital a totes les persones pròximes amb un telèfon intel·ligent o tauleta, a través d’una connexió wifi. Així mateix, per a facilitar l’accés a les obres d’art en algunes poblacions s’han instal·lat també pantalles de vídeo.
El director del Consorci de Museus i del Centre del Carme, José Luis Pérez Pont, ha destacat l’important paper que exerceix el Consorci de Museus en la vertebració de l’oferta cultural al territori i ha assenyalat que “estem realitzant una gran aposta per a acostar aquesta experiència d’art digital a tot el territori valencià. L’art digital que per la seua naturalesa no té fronteres i que pot arribar a un públic exponencialment major, a través d’un dispositiu mòbil o una tauleta, és encara de les arts menys conegudes pel gran públic”. 
Pérez Pont ha assenyalat que “l’art digital és una de les expressions artístiques genuïnes del segle XXI. El món digital ha transformat l’escena artística i la forma de relació entre l’obra i el públic. El repte ara és arribar a tots els públics i eliminar les barreres tant físiques com de comprensió d’un tipus d’art que ha obert noves oportunitats per als creadors actuals a través d’Internet”.
Segons Pérez Pont, “The Wrong posa al nostre abast el treball d’artistes de diferents àmbits de la geografia mundial i ens serveix, alhora, per a dinamitzar l’entorn artístic dels pobles i les ciutats del nostre territori, a través d’una sèrie de dispositius que uneixen l’espai físic amb el virtual”. 
The Wrong, que compleix la quarta edició, és un projecte desenvolupat i comissariat pel creador il·licità, David Quiles Guilló. Un equip extens de curadors se suma al projecte amb 12 mesos d’antelació, per a presentar el que més els interessa de la nova escena de l’art digital actual. 
Segons David Quiles Guilló “tots els treballs que s’exposen en la biennal són compatibles amb Internet i pertanyen a diferents modalitats d’art digital i del més enllà; vídeo, imatge, so, animació, immersió digital, realitat augmentada, programari, sistemes i qualsevol combinació de tots els anteriors”.
El comissari de la biennal ha assenyalat que “per a ‘Epicentre’ ens hem centrat a mostrar treballs en els formats de vídeo, imatge, so i animació, que busquen explorar, mitjançant formats familiars, temàtiques actuals complexes com la realitat augmentada, la hiperdigitalització i la progressiva dissolució de les barreres físiques entre el que és digital i el que és anàleg”.
Quiles Guilló hi ha afegit que “el conjunt dels 132 artistes crea un paisatge d’art digital inigualable on podem gaudir dels molts matisos, formats i temàtiques que defineixen els límits (i els transgredeixen) del que entenem per art digital hui dia”. 
‘Epicentre’
En el Centre del Carme es poden veure més de 400 obres d’art a través de 17 routers que s’han instal·lat en diferents punts dels seus claustres, que uneixen l’espai físic i el virtual.
De la mateixa manera, en cada una de les localitats que hi participen (ambaixades) es pot veure l’obra de entre 10 i 20 artistes, mostrant entre 20 i 60 obres depenent de l'ambaixada. A més dels ajuntaments, hi col·laboren altres institucions com la Universitat Jaume I de Castelló, la sala Menador de Castelló, el Museu d’Art Contemporani Vicent Aguilera i Cerni de Vilafamés, el Centre Cultural Les Cigarreres d’Alacant, el Museu d’Art Contemporani d’Elx o el Centre d’Art Contemporani d’Alcoi, així com altres espais culturals com l’Arxiu Municipal de Sant Joan d’Alacant.
Els artistes, sense límit d’edat i procedents de diferents punts de la geografia mundial, han sigut seleccionats mitjançant una convocatòria pública per David Quiles Guilló, amb el suport de Systaime com a cocomissari, i dels comissaris convidats B i Kaspar Ravel, que representen a Glitch Artist Collective.
Segons els comissaris de la biennal, en la selecció de les peces ha prevalgut la qualitat de l’obra, amb projectes realitzats per artistes consagrats en l’àmbit de l’art digital junt amb creadors novells que ja comencen a destacar internacionalment.
Un esdeveniment global
La quarta edició de The Wrong obri l’1 de novembre de 2019 fins a l’1 de març 2020 i té més de 180 curadors que han seleccionat més de 2.000 artistes per a mostrar el seu treball en 150 pavellons, ambaixades i encaminadors, en més de 100 ubicacions arreu del món, i en Internet. 
La biennal se celebra en altres ciutats espanyoles com Madrid, Santander o Barcelona, així com en altres punts de la geografia mundial, en llocs tan diversos com Nova York, El Caire, Tokio, Sao Paulo, Berlin, Montreal, Sydney, Moscú, Bangkok, Jerusalem, Buenos Aires, Singapur, Ginebra, Teheran, Vancuver, Mexico, Londres, Bogotá, San Francisco o Estambul d’entre altres.
En l’edició passada, The Wrong (de novembre de 2017 a gener 2018) va registrar 12 milions de visitants.

